Document ID: 32012R0071

KOMMISSIONENS FORORDNING (EU) Nr. 71/2012
af 27. januar 2012
om ændring af bilag I til Europa-Parlamentets og Rådets forordning (EF) nr. 689/2008 om eksport og import af farlige kemikalier
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 689/2008 af 17. juni 2008 om eksport og import af visse farlige kemikalier (1), særlig artikel 22, stk. 4, og
ud fra følgende betragtninger:
(1)
Forordning (EF) nr. 689/2008 gennemfører Rotterdamkonventionen om proceduren for forudgående informeret samtykke for visse farlige kemikalier og pesticider i international handel, som blev undertegnet den 11. september 1998, og som blev godkendt på vegne af Unionen ved Rådets afgørelse 2003/106/EF (2).
(2)
Bilag I til forordning (EF) nr. 689/2008 bør ændres, så det afspejler, at der er foretaget regulerende indgreb over for visse kemikalier i henhold til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (3), Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (4) og Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (5).
(3)
Stofferne dichlobenil, dicloran, ethoxyquin og propisochlor er ikke blevet optaget som aktive stoffer i bilag I til Rådets direktiv 91/414/EØF af 15. juli 1991 om markedsføring af plantebeskyttelsesmidler (6), hvilket betyder, at det er forbudt at anvende disse aktive stoffer som pesticid, og at de derfor bør tilføjes på kemikalielisten i del 1 og 2 i bilag I til forordning (EF) nr. 689/2008. Tilføjelsen af dichlobenil, dicloran, ethoxyquin og propisochlor i bilag I blev udsat som følge af en ny ansøgning om optagelse i bilag I til direktiv 91/414/EØF, som blev indgivet i overensstemmelse med artikel 13 i Kommissionens forordning (EF) nr. 33/2008 af 17. januar 2008 om gennemførelsesbestemmelser til Rådets direktiv 91/414/EØF for så vidt angår en almindelig og en fremskyndet procedure for vurdering af aktivstoffer, der har været omfattet af det i artikel 8, stk. 2, i samme direktiv omhandlede arbejdsprogram, men som ikke er optaget i direktivets bilag I (7). Den nye ansøgning førte igen til en afgørelse om, at stofferne dichlobenil, dicloran, ethoxyquin og propisochlor ikke optages som aktive stoffer i bilag I til direktiv 91/414/EØF, hvilket betyder, at det stadig er forbudt at anvende dichlobenil, dicloran, ethoxyquin og propisochlor som pesticid, og at der ikke længere er nogen grund til ikke at tilføje stofferne i bilag I. Stofferne dichlobenil, dicloran, ethoxyquin og propisochlor bør derfor tilføjes på kemikalielisten i del 1 og 2 i bilag I til forordning (EF) nr. 689/2008.
(4)
Stoffet methylbromid er ikke blevet optaget som et aktivt stof i bilag I til direktiv 91/414/EØF, og methylbromid er ikke blevet optaget som et aktivt stof i bilag I, IA eller IB til direktiv 98/8/EF, hvilket betyder, at det er forbudt at anvende methylbromid som pesticid, og at det derfor bør tilføjes på kemikalielisten i del 1 og 2 i bilag I til forordning (EF) nr. 689/2008. Tilføjelsen af methylbromid i bilag I blev udsat som følge af en ny ansøgning om optagelse i bilag I til direktiv 91/414/EØF, der blev indgivet i overensstemmelse med artikel 13 i forordning (EF) nr. 33/2008. Den nye ansøgning førte igen til en afgørelse om, at stoffet methylbromid ikke optages som et aktivt stof i bilag I til direktiv 91/414/EØF, hvilket betyder, at det stadig er forbudt at anvende methylbromid som pesticid, og at der ikke længere er nogen grund til ikke at tilføje stoffet i bilag I. Stoffet methylbromid bør derfor tilføjes på kemikalielisten i del 1 og 2 i bilag I til forordning (EF) nr. 689/2008.
(5)
Det er besluttet ikke at optage stoffet cyanamid som aktivt stof i bilag I til direktiv 91/414/EØF, hvilket betyder, at cyanamid er underkastet strenge restriktioner ved anvendelse som pesticid og derfor bør tilføjes på kemikalielisten i del 1 og 2 i bilag I til forordning (EF) nr. 689/2008, da næsten alle anvendelser er forbudt, selv om cyanamid er identificeret og anmeldt til evaluering efter direktiv 98/8/EF, og medlemsstaterne derfor stadig må tillade dets anvendelse, indtil der er truffet afgørelse om det i henhold til nævnte direktiv. Tilføjelsen af cyanamid i bilag I blev udsat som følge af en ny ansøgning om optagelse i bilag I til direktiv 91/414/EØF, der blev indgivet i overensstemmelse med artikel 13 i forordning (EF) nr. 33/2008. Ansøgeren har dog trukket den nye ansøgning tilbage, og der er således ikke længere nogen grund til ikke at tilføje cyanamid i bilag I. Stoffet cyanamid bør derfor tilføjes på kemikalielisten i del 1 og 2 i bilag I til forordning (EF) nr. 689/2008.
(6)
Stoffet flurprimidol er ikke blevet optaget som et aktivt stof i bilag I til direktiv 91/414/EØF, hvilket betyder, at det er forbudt at anvende flurprimidol som pesticid, og at det derfor bør tilføjes på kemikalielisten i del 1 og 2 i bilag I til forordning (EF) nr. 689/2008. Tilføjelsen af flurprimidol i del 2 i bilag I blev udsat som følge af en ny ansøgning om optagelse i bilag I til direktiv 91/414/EØF, der blev indgivet i overensstemmelse med artikel 13 i forordning (EF) nr. 33/2008. Den nye ansøgning førte igen til en afgørelse om, at flurprimidol ikke optages som et aktivt stof i bilag I til direktiv 91/414/EØF, hvilket betyder, at det stadig er forbudt at anvende flurprimidol som pesticid, og at der ikke længere er nogen grund til ikke at tilføje flurprimidol i del 2 i bilag I. Stoffet flurprimidol bør derfor tilføjes på kemikalielisten i del 2 i bilag I til forordning (EF) nr. 689/2008.
(7)
Stoffet triflumuron er optaget som aktivt stof i bilag I til direktiv 91/414/EØF, hvilket betyder, at det ikke længere er forbudt at anvende triflumuron som pesticid. Derfor bør det aktive stof triflumuron udgå af del 1 i bilag I til forordning (EF) nr. 689/2008.
(8)
Stoffet triazoxid er optaget som aktivt stof i bilag I til forordning (EF) nr. 1107/2009, hvilket betyder, at det ikke længere er forbudt at anvende triazoxid som pesticid. Derfor bør det aktive stof triazoxid udgå af del 1 i bilag I til forordning (EF) nr. 689/2008.
(9)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 133 i forordning (EF) nr. 1907/2006 -
VEDTAGET DENNE FORORDNING:
Artikel 1
Bilag I til forordning (EF) nr. 689/2008 ændres som anført i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. april 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. januar 2012.

Labels: 3
1
6